CELEX: 62021TN0282
Language: mt
Date: 2021-05-21 00:00:00
Title: Kawża T-282/21: Rikors ippreżentat fil-21 ta’ Mejju 2021 – SS u ST vs Frontex

19.7.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 289/40
            
         
      Rikors ippreżentat fil-21 ta’ Mejju 2021 – SS u ST vs Frontex
      (Kawża T-282/21)
      (2021/C 289/57)
      Lingwa tal-kawża: l-Ingliż
      
         Partijiet
      
      
         Rikorrenti: SS, ST (rappreżentanti: M. Van den Broeck u L. Lambert, avukati)
      
         Konvenuta: L-Aġenzija Ewropea għall-Gwardja tal-Fruntiera u tal-Kosta (FRONTEX)
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tiddikjara l-kawża ammissibbli u tagħti deċiżjoni fir-rigward tagħha fuq il-mertu;
               
            
                  —
               
               
                  tiddikjara li, wara li Frontex intalbet taġixxi skont il-proċedura indikata fl-Artikolu 265 TFEU, hija naqset milli tieħu azzjoni jew bl-irtirar tal-finanzjament, bis-sospensjoni jew bit-terminazzjoni, parzjalment jew kompletament, tal-attivitajiet tagħha fir-reġjun tal-Baħar tal-Eġew (Artikolu 46(4) Regolament dwar il-Gwardja Ewropea tal-Fruntiera u tal-Kosta (1)), jew bl-għoti ta’ raġunijiet debitament iġġustifikati għan-nuqqas ta’ attivazzjoni tal-miżura rilevanti skont l-Artikolu 46(6), jew bid-definizzjoni tal-pożizzjoni tagħha b’risposta għat-talba preliminari tar-rikorrenti;
               
            
                  —
               
               
                  tiddikjara dan in-nuqqas ta’ teħid ta’ azzjoni bħala ksur tat-Trattati fis-sens tal-Artikolu 265 TFEU.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw tliet motivi.
      
                  1.
               
               
                  L-ewwel motiv ibbażat fuq l-eżistenza ta’ ksur serju u persistenti ta’ drittijiet fundamentali u ta’ obbligi ta’ protezzjoni internazzjonali fir-reġjun tal-Baħar tal-Eġew, fl-attivitajiet ta’ Frontex, li abbażi tagħha d-Direttur Eżekuttiv kellu jissospendi jew itemm l-attivitajiet imsemmija, fis-sens tal-Artikolu 46 tar-Regolament dwar il-Gwardja Ewropea tal-Fruntiera u tal-Kosta. Ir-rikorrenti jsostnu li l-provi miġbura jistabbilixxu li “tattiċi ġodda” fil-kuntest tal-operazzjonijiet tal-kontroll tal-fruntiera fir-reġjun tal-Baħar tal-Eġew, introdotti f’Marzu 2020, jikkostitwixxu politika ta’ attakk sistematiku u mifrux ta’ Stat (il-Greċja) u ta’ organizzazzjoni (Frontex) kontra popolazzjonijiet ċivili li qegħdin ifittxu l-ażil fl-Unjoni Ewropea, bi ksur, inter alia, tad-dritt għall-ħajja, tal-projbizzjoni ta’ tkeċċija kollettiva, tal-prinċipju ta’ non-refoulement, u tad-dritt għall-ażil.
               
            
                  2.
               
               
                  It-tieni motiv ibbażat fuq il-fatt li Frontex naqset milli twettaq l-obbligi pożittivi tagħha taħt il-Karta tad-Drittijiet Fundamentali f’dak li jirrigwarda l-prevenzjoni ta’ ksur prevedibbli tad-drittijiet fundamentali msemmija iktar ’il fuq, li qiegħed iseħħ fir-reġjun tal-Baħar tal-Eġew fil-kuntest tal-operazzjoni tagħha. Frontex naqset milli tieħu azzjoni fuq manifestazzjonijiet konkreti tal-obbligi pożittivi tagħha, stabbiliti b’mod espliċitu f’artikoli oħrajn minbarra l-Artikolu 46 tar-Regolament dwar il-Gwardja Ewropea tal-Fruntiera u tal-Kosta, bħall-obbligi ta’ monitoraġġ u rapportar, li huma relatati jew anki konnessi mal-implimentazzjoni tal-Artikolu 46.
               
            
                  3.
               
               
                  It-tielet motiv ibbażat fuq il-fatt li n-nuqqas ta’ teħid ta’ azzjoni min-naħa tal-Aġenzija fil-kuntest tal-Artikolu 256 TFUE jikkonċerna lir-rikorrenti b’mod dirett u individwali, peress li s-sitwazzjoni tagħhom diġà ġiet ippreġudikata diversi drabi minħabba l-politika ġdida tal-Istat u tal-organizzazzjoni ta’ prattiki sistematiċi u mifruxa jew ta’ ħtif mit-territorju tal-Unjoni Ewropea u r-ritorn sfurzat għall-baħar; jew interċezzjoni fil-baħar; abbandun fil-baħar fuq bastimenti li ma humiex f’kundizzjoni tajba għall-użu li jikkawża riskju serju għall-ħajja; refoulement illegali, tkeċċija kollettiva, u prevenzjoni għal aċċess għall-ażil. In-nuqqas kontinwu ta’ Frontex li tadotta miżuri xierqa sabiex tevita dan il-ksur, inklużi s-sospensjoni jew it-terminazzjoni tal-attivitajiet tagħha kif jeżiġi l-Artikolu 46, iżid b’mod sinjifikattiv ir-riskju tar-rikorrenti li jaffaċċjaw, għas-sitt darba, l-istess ksur tat-Trattati, kif ukoll dak tad-dritt internazzjonali u Ewropew, konvenzjonali u konswetudinarju.
               
            
         (1)  Regolament (UE) 2019/1896 tal-Parlament Ewropew u tal-Kunsill tat-13 ta’ Novembru 2019 dwar il-Gwardja Ewropea tal-Fruntiera u tal-Kosta u li jħassar ir-Regolamenti (UE) Nru 1052/2013 u (UE) 2016/1624 (ĠU 2019, L 295, p. 1).